বিপিএলে তীক্ষ্ণ দৃষ্টি থাকছে অস্ট্রেলিয়া নির্বাচকদের
যত মাতামাতি দেশের ক্রিকেট ও ক্রিকেটারদের নিয়ে। ভিনদেশের ক্রিকেট নিয়ে তাদের মাথাব্যথায় থাকে না। তবে এবার বাইরের ক্রিকেটে নজর রাখতে বাধ্য হচ্ছেন অস্ট্রেলিয়া নির্বাচকরা। কারণটা আর না বললেও চলে-ডেভিড ওয়ার্নার ও স্টিভেন স্মিথ। দুজন খেলছেন বাংলাদেশ প্রিমিয়ার লিগে (বিপিএল)। ফলে লিগটিতে তীক্ষ্ণ দৃষ্টি থাকছে তাদের।  







ক্রিকেট অস্ট্রেলিয়ার (সিএ) নির্বাচক প্যানেলে রয়েছেন প্রধান কোচ জাস্টিন ল্যাঙ্গার, ট্রেভর হন্স, মার্ক ওয়াহ, গ্রেগ চ্যাপেলের মতো কিংবদন্তিরা। সবার সূক্ষ্ণ দৃষ্টি থাকছে বিপিএলে।




আসছে ৫ জানুয়ারি শুরু হচ্ছে বাংলাদেশ প্রিমিয়ার লিগের ষষ্ঠ আসর। এতে সিলেট সিক্সার্সের হয়ে খেলবেন ওয়ার্নার আর কুমিল্লা ভিক্টোরিয়ানসের হয়ে মাঠ মাতাবেন স্মিথ। বল টেম্পারিং কেলেংকারি কাণ্ডে আন্তর্জাতিক ক্রিকেটে নিষিদ্ধ দুজন। তবে আগামী মার্চেই ফিরতে পারবেন তারা। এর আগে তাদের পারফরম্যান্স বিবেচনায় রাখতে বিপিএলে নজর রাখবেন অজি নির্বাচকমণ্ডলী।
গেল মার্চে দক্ষিণ আফ্রিকার বিপক্ষে কেপটাউন টেস্টে বল বিকৃতি করেন ক্যামেরন ব্যানক্রফট। তাতে স্পষ্ট মদদ ছিল ওয়ার্নার-স্মিথের। সেই দায়ে তখনকার অধিনায়ক স্মিথ, সহ-অধিনায়ক ওয়ার্নারকে ১ বছর করে এবং ব্যানক্রফটকে ৯ মাস নিষিদ্ধ করে সিএ। ইতিমধ্যে তৃতীয় ব্যক্তির ওপর থেকে নিষেধাজ্ঞা উঠে গেছে। এখন অপেক্ষায় প্রথম দুজন।
তবে অতীত নয়, বর্তমানে পারফরম করে দলে ঢুকতে হবে স্মিথ-ওয়ার্নারকে। বল টেম্পারিং কলংকের কালি মেখে ব্যাপক রদবদল ঘটেছে অস্ট্রেলিয়া ক্রিকেট বোর্ডে। পুরনো নির্বাচকদের অধিকাংশই সরে দাঁড়িয়েছেন। নতুন প্রধান নির্বাহী হয়েছেন কেভিন রবার্টস। সম্প্রতি তিনি বলেন, বিপিএলসহ বাকি টি-টোয়েন্টি টুর্নামেন্টে তারা কেমন করছে, সেটি বিবেচনা করা হবে। তাই এসব টুর্নামেন্টে দৃষ্টি রাখা দরকার।
সামনে ইংল্যান্ড অ্যান্ড ওয়েলসে আইসিসি ওয়ানডে বিশ্বকাপ-২০১৯। সেই আসরে অস্ট্রেলিয়া দলে জায়গা পাওয়ার ক্ষেত্রে সব ক্রিকেটারের জন্যই সমান মানদণ্ড বজায় রাখবে সিএ। বছর খানেক ধরে জাতীয় দলের হয়ে না খেলা স্মিথ-ওয়ার্নারকে ভালো করেই জায়গা পেতে হবে দলে। যদিও স্মিথ-ওয়ার্নারের ফর্ম নিয়ে দুঃশ্চিন্তা নেই বোর্ড নির্বাহীর।

যত মাতামাতি দেশের ক্রিকেট ও ক্রিকেটারদের নিয়ে। ভিনদেশের ক্রিকেট নিয়ে তাদের মাথাব্যথায় থাকে না। তবে এবার বাইরের ক্রিকেটে নজর রাখতে বাধ্য হচ্ছেন অস্ট্রেলিয়া নির্বাচকরা। কারণটা আর না বললেও চলে-ডেভিড ওয়ার্নার ও স্টিভেন স্মিথ। দুজন খেলছেন বাংলাদেশ প্রিমিয়ার লিগে (বিপিএল)। ফলে লিগটিতে তীক্ষ্ণ দৃষ্টি থাকছে তাদের।